  Виталий Пронин Ф. Никольская егитысен коляскаын.Шаркан ёросысь Шляпа гуртын 13 коркан 22 улӥсез, со пӧлысь 5-ез инвалидъёс луо. Фаина Никольскаяен тодматскыны пырыса, пайми: юртъер котыр ӝикыт утялтэмын, азбар турлы сяськаосын ворекъя, нош юрт пушкын чебер киужъёс пальпотто.Пичи, куштӥськон калэ вуэм гуртъёсысь таӵе чебер суредэз шер пумиталод. Со чеберез возьыны тыршо Фаина Александровна но солэн анаез Алевтина Егоровна. Та вакытэ шуг вераны, вордскем гуртаз улыны кыльысал меда Фаина, одӥг нуналэ соин шудтэм учыр ӧй луысал ке. 1979-тӥ арын Воткаысь медициная училищеез йылпумъямез бере ар но ӝыны ужаса вуттэм мурт, Шаркан ёрос больницае мыныкуз, шуккиськыны шедем. Со дырысен егит нылашлэсь льӧль малпанъёссэ инвалид коляска воштӥз.- Сменалы быдэ Шарканэ ужаны ветлылӥ, автобусъёс ӧвӧлэн попуткаен но ӵемысь мыноно луылӥз, - вера Фаина Никольская. - Озьы ветлон сяменым ик шудтэм учыре шеди. Со нуналэз бус пыр гинэ тодам вайисько. Сюрлые шуккиськемен, кыкез ик пыдъёсы кылзӥськемысь дугдӥзы. Йырын пӧртэм малпанъёс бергазы, шуныт кылъёсын буйгатӥз монэ семьяе. Ярано коть, бабушмы луло вал. Соку гинэ вордскем пиналэз сямен, нуныяз, выльысь улыны дышетӥз кадь.Мария Андреевна песянаез Фаина бордын 3 ар улыса вуттэм на, со куспын нылэз котьма ужлы дышетэм. Коляска борды бурмем мурт керттӥськыны, черсыны, пужыятӥськыны кутскем. Семьяысьтызы бадӟымез пинал вал бере, вын-сузэръёсызлы но племянникъёсызлы шуныт носки-пӧзьыос керттылэм.- Гуртмы пичи вал, анай-атае, сьӧрло ветлыса, ужазы: анае парсь сюдӥз, атае гужемзэ комбайнэн ужаз, нош толалтэзэ лэсьтӥськиз, - веранзэ азьланьтэ Фаина Александровна. - Соослэн косэмзыя ик эмъясе дышетскыны мынӥ вал. Жаляса верано, трос калыкез эмъяса ӧй вутты, табере асме йӧнатоно луо. Ярано коть, гуртамы медсестрамы вань, юрттэт курыса, солы вазиськиськомы. Ма, собере улэм-вылэммес чакланы ӵыжы-выжыосмы но соседъёсмы пырало, быгатэмзыя ваньзы юрттӥсько.Пыдлось гуртъёсын улӥсь инвалидъёс ас кужымзылы оско. Фаина Никольская ӝожтӥськыны дышемын ӧвӧл. Киужен вырем сяна, юртъер котыразы берганы тырше. Пиосмурт ужъёсты анаеныз ӵош вормо.Коркан гинэ уд пукы ук, ульчае но потэм потэ, - шуэ Фаина Александровна. - Сюлэмме буйгато сяськаос. Анае сюй вае но, мон соосты сад горшокъёсы мерттӥсько. Шоразы учкыса, улыны ик мылкыд ӝутӥське. Бакчаысь жуг-жагез урыны ярасько.- Ульчае пырон-потонды туж ик капчи ӧвӧл кадь, - меӵ тубатсы шоры учкыса, шуисько кышномуртлы.- Эн но вералэ, азбаре потыны вырытозям, воксё катьы быре, меӵ тубат кузя нуналлы быдэ кӧня пол нюжтӥськоно луэ, - вера кышномурт. - Городын улӥсь инвалидъёслы та ласянь капчигес, дыр, нош милям нокыӵе условиосмы ӧвӧл. Колонкамы ӧвӧл, быдэс гуртлы одӥг ошмес. Ярано коть, кемалась ик ӧвӧл сое гуртлы матэгес каризы: гумы кыскизы. Корка эстэмлэсь азьло пу пыртоно. Солань-талань ворттылыса ик, коляска но љог сузме. Кортъёсыз гуртын улӥсьёс понна чакламын ӧвӧл. Бен, коляска милемлы 7 арлы одӥг пол сёто ке но, отчыозь сое арлы быдэ 7 пол тупатъяно луэ: я питранъёсыз пасясько, я спицаосыз тӥясько. Ярано коть, анае бордам улэ, шуге-леке вуыкум, ӝогак гинэ Шарканэ ветлэ. Никольскаяослы кенер тупатыны юртто бускельёссы.- Мынон-ветлонды матын ик ӧвӧл, ёрос центре ӵем-а вуылӥськоды?- Мон питранъёсы вылын кыдёке уг вуы, ёрос центрозь ог 12 иськем люкаське, - шуэ Фаина Никольская. - Нуись-вайись шедьыку яке туж зол висьыкум гинэ, райцентре потӥсько. Автобусъёс уг ветло уга. Ӵыжы-выжыосмы гуртамы кӧс куазен гинэ бертыло. Тулыс ву арлы быдэ выжмес гылтэ. Шарканэ одӥг пол потэмамы вань пенсимес эмъюмъёслы быдтӥськомы. Инвалидъёслы дунтэм эмъюмъёс висъясько, сое но ми басьтыны ум быгатӥське, угось со понна укыр трос пол ёрос центре ветлоно. Тау кареме потэ ёрос больницаын ужасьёслы, юрттэтлы кулэяськыку но арлы одӥг пол - вордскем нуналам - одно ик дорам куное вуыло. Озьы ке но больницае ветлэме уг поты, туж кулэ ке но. Тани пинь эмъяно, УЗИ лэсьтоно вал...- Кун ласянь кыӵе юрттэт висъяське, ваньзэ басьтӥськомы кадь, - вера Фаиналэн анаез Алевтина Егоровна. - Та дырозь пудо-живот вордыны выримы, туэ кечмес ӧм кельтэ ни - секыт. Ӝоген мыным 79 арес тырмоз, юрт котырын берганы арысь аре секытгес луэ. Гуртысь воргоронъёсты коньдон вылэ ужатӥськомы. Талэсь азьло 2 инвалидэз утялтыса вози ай: кузпалэ 4 арлэсь ятыр султылытэк улӥз. Вот соку юртъер возён мыным туж секытэн сётскиз. Азьвыл аръёсы школаын дышетскись нылпиос ужаны вуылӥзы, табере соос но быризы. Одӥг пол ке но дорам вуылысалзы ке, ческыт сиёнэн но куноятысал, коньдонме но ӧй жалясал. Воксё ӧвӧл шуэмысь Ляльшур муниципал кылдытэтлэн йырыз Григорий Михайлович Фролов та арня куспын гинэ дорамы вуылӥз, ми доры но пыраз. Улэм-вылэммы сярысь юалляськемезлы шумпотӥ. Сыӵе дыръя ӵуказе улонлы оскон кылдэ.Алевтина Никольскаялэсь сюлмаськонзэ Инмар кылэм, лэся. Ляльшур муниципал кылдытэтысь егит специалистъёс толон Шляпа гуртысь Никольскаяос доры вуылӥзы, кыед поттыны юрттӥзы.Валентина Емельянова Туспуктӥз Владимир Беломорских Теги: адямиос гуртулон очерк ужпум  